khistorydata/jeongjo-sjw-relations huggingface dataset:
정조 3년
領議政徐命善。左議政洪樂純等箚曰。伏以。昨夜轟燁之異。又何爲而發也。向來靑臺之報。雖在季秋之月。上下恐懼。猶且交儆而不怠。況今陽伏於下。於是爲冬。而不寧不令。殆無異盛夏之作解也乎。臣等中宵整衣。繞壁彷徨。竊不自勝其憂虞之忱。不知此時玉樓。若爲淵衷。臣等聞殷憂啓聖。多難興邦。此天所以仁愛明君。輯寧其家也。故眞德秀之告。其君曰。祥多而恃。未必不危。異象而戒。未必不安。然則回災爲祥。亶在殿下對越之如何。伏惟聖學高明。閱理甚熟。凡諸修省之方。固不待臣等之加勉。而第念治道汙隆。專係任人。用舍之際。一或失當。則假使良法美制。咸有成績。無以見其風動徯志之休矣。夫人君所與共天職而代天工者。惟輔相是已。如臣等之庸陋譾劣。最居人下者。何嘗一毫近似於燮理之責。而不量人器。苟然充位。朝象之泮渙轉甚。而旣不能彌綸。人心之玩愒成習。而亦不能率厲。紀綱之日趨委靡。而無所振刷。事務之日歸叢脞。而無所修擧。天之誡告。安得不諄複。而消弭之政。豈有過於斥退臣等哉。遇災策免。雖是故事。臣等所懇。實出肝膈。今日拜表。亦不敢爲進退之計。伏乞聖明。亟命鐫削臣等之職。仍治臣等尸位之罪。以答天譴。以警具僚。千萬幸甚。臣等治箚將上之際。伏見備忘下者。咎徵之來。罪在群下。而歸之聖躬。過自剋責。至減常供。庸寓貶損之意。廣招讜言。敷示求助之誠。周宣之側身正行。齊景之反己修德。何以加此。天人之理。捷如影響。轉移之機。不外方寸。倘殿下一此匪懈。夙夜祗敬。則庶見昌言之盈匭。自致天心之底豫。而顧臣等孤恩負職之人。亦可以知所處矣。臣等無任拱手俟命之至。取進止。答曰。省箚具悉卿等之懇。天之眎警。至再至三者。豈無所以而然哉。一則寡人不穀之罪也。二則寡人不穀之罪也。方切悸懼踧踖。思所以一分修省之道。此際卿等箚語。足可爲側身之一助。敢不需用不忘也哉。卿等勿以策免故事。爲循常之讓。卽起視事。董勵群工也。仍傳曰。此批答遣史官傳諭于領左相。今則日勢已晩。査對時急。卿等卽爲進參事。竝爲傳諭。
정조 3년
左議政洪樂純箚曰。伏以。近日日氣乖宜。臣尋常憂慮。果然仁天之警。又發於前夜矣。攬衣繞壁。驚懼罔措。謹隨首席之後。聯進一箚。以冀策免。繼伏承傳敎下者。敬天之誠。責躬之意。丁寧反覆。無以復加。而又求助於臣隣。臣耿耿孤燭。奉讀流涕曰。吾君聖人也。凡行於政令。出於絲綸。勅勵群下。愛養民生者。皆得其當。鮮違天則。宜其致祥。不宜致災。而秋冬之雷。至再至三者何也。況今遇災兢畏。不敢自恕。如孝子之事親無隱。此眞聖德事也。讀此敎而孰不感激涕泣。孰不欲盡言不諱耶。況臣之受恩如天。位居輔相者。其敢有一毫欺隱乎。嗚呼。殿下誠聖主也。臣誠不肖臣也。以聖主而置不肖臣於燮理之位。寧不拂天之意。召天之災乎。臣請數臣欺心欺君欺天之事。以爲消弭之端焉。殿下聖質。聰明仁武。可以興至治。臣不敢求聖過於無過之中。而猶有一二事有不安於臣心者。人心卽天理也。人心之不安處。卽天理之不安處也。旣不安於天理。則其致災固也。今日急務。無過於廣儲嗣。而臣於向筵。草草提說。嗣後囁嚅不敢言。臣欺心一也。臣侄奉朝賀臣國榮宣麻之前。不敢入闕。固也。而遽下親臨之敎。君臨臣家。過擧也。雖卽還寢。而聖人辭令。不宜若是。臣委以事過。囁嚅不敢言。臣欺心二也。嗚呼。國家不幸。匈逆層出。誅討不可不嚴。隄防不可不固。而株連之害。亦不可不審也。若以其平日之親於凶逆。謂之預聞凶謀。則其名不出於賊招。其身已陷於罔測。其人固無足道。豈不有傷於王者寬大之政乎。且又有深慮焉。人心不古。世變百出。此後不幸逆亂復起。則雖無故之人。苟有不悅者。指之曰。某與某相親。必無不知之理。驅之於逆窠。則其能自伸者幾何。當己丑之獄。故相臣鄭澈。告于宣廟曰。逆賊。大惡也。豈有兩汝立。以此得免者多。此豈非今日可法者耶。臣嘗有此心。而囁嚅不敢言。臣欺心三也。嗚呼。向來戚里之禍。可勝言哉。眞所謂一國三公。吾誰適從者也。當是時也。特立不屈於三賊之門者鮮矣。其腹心羽翼。誅鋤旣盡。其餘知其顔面。識其門庭者。今日朝紳。誰能免此。是故雖有欲論時事者。或恐言發之後。人或指之曰。某某黨也。渠安敢有言。吹毛索瘢。反爲其害。居臺閣者。不過吹覓諸逆枝葉之枝葉。以示嚴討嚴防之意。而此外官邪時弊。了無所干。雖日下求言之敎。言之所以不來者。蓋群疑猶末定故也。臣嘗有此心。而囁嚅不敢言。此臣之欺心四也。臣之欺心。大略如此。上而欺君欺天。臣罪至此。上天安得不疾威乎。嗚呼。臣素性愚樸。雖朋友不欲欺。今也自甘欺心。負殿下如天之恩。此亦染於宿習而然。臣實自悼。今於傳敎之下。忽然感傷。怵然警懼。此正天理之發見者也。天理旣發而又復閼之。是終爲欺心之人。其罪死不足惜。玆敢瀝血以陳。伏乞聖慈。亟賜譴斥。以答天譴焉。取進止。答曰。省箚具悉卿懇。君臣之間。貴尙無隱。無隱猶無欺也。凡於注措施爲之際。執此推究。則焉往而不濟事不做功乎。況當修省之日。有此敷奏之言。繼此所望。又在於卿。益懋是工。而予亦欲以是自勉耳。至若箚中斥退之請。得非過當之說乎。然又可見卿不欺心之一段。此何等時耶。卿其安心勿辭。卽起視事焉。仍傳曰。此批答遣史官傳諭于左議政。
정조 3년
吏曹判書宋德相疏曰。伏以。臣於月初。祗承聖批。責臣以公事私義。奬臣以藥石義理。末乃以卽起造朝。副此如渴之望爲諭。首尾數十百言。勤勤懇懇。如父詔子。今古人臣。曾有獲此於其君者歟。臣衰老心腸。本自易感。伏地擎讀。但有涕淚。臣旣蒙玆異恩。亦未敢蠢動。則宜卽疾聲申籲。冀卒準許。而不惟臣以屢瀆於旬日之內爲懼。狗馬賤疾。比益添苦。無以自力。治疏至今。泯默稽緩之罪。雖無所逃。亦竊以爲。區區衷情。庶或見憐於慈覆之天。終有以反汗矣。踧踖以俟。奄踰一望。而迄無所聞。臣撫心自悼。罔知攸處。玆不得不冒萬死煩控焉。嗚呼。以臣無似。固宜守分丘壑。而仰感恩遇。遽膺嚴召。報效蔑如。蹲冒許久。四方傳聞。固已疑臣之心跡矣。臣又樣不入俗。性昧涉世。當時象混淆之辰。處左右生疎之地。誠未見孚。識未周物。而言必衝口。人不及戒。動輒生疣。隨事做謗。兼且才疎而意廣。志古而手澁。計慮無當。醜拙自露。然則臣之欲酬聖渥。適足爲仰累聖鑑。故一退固已自定于心。而意外濫職。拶到目下。有不可以更事遲延。甘自歸於貪恩饕榮之科。故遂乃猝犯逃遁之辜。仍添違傲之罪。此則臣固已自知其萬死猶輕矣。然旣往之事。無論其如何。置之不復道。可也。惟是臣宿症。本是難醫之疾。而每値寒節。一培危劇。委頓呻楚。朝夕難恃。雖欲强勉還朝。以副聖旨。而其道無由。竊念銓衡之職。地重事要。而長官久曠其位。多窠不免積滯。雖有佐貳。有難盡攝。則以臣之故。瘝廢重務。弊端百出。此又臣之罪。而雖以朝家事體言之。亦豈可一向任置。不爲變通也哉。嗚呼。勇退高標。遠邁急流中。若水。而非漢帝。又無以成一絲之高焉。臣非不欽尙感歎。而特以先公後私之義。不敢不言矣。聖敎縷縷。牖迷諄複。臣固不復敢煩溷。而第恐殿下早晩必有不用臣言之悔矣。噫。以彼擔負。一朝脫屣。曾不遲疑。而如臣愚陋無用者。名掛朝籍。長時撕捱。實彼之罪人也。彼之妙年長往。而許之不俟終朝。顧玆年至病痼。而一時鞶帶之褫。尙靳允兪。則豈非所謂生成之偏。猶有憾於天地之大者歟。且夫大臣。聖上之所禮貌。喉司。命令之所出納。而緣臣妄言。或引嫌廢對。或投章徑出。臣亦自覺其騷擾不靖。益增罪戾矣。何幸大僚能容。諸官隨恕。朝著靜帖。十穩九便。臣震攝之餘。欣釋難勝。而其初愚妄。誠可哀也已。假使臣無病而得至殿下之前。其發言處事。不過如斯而止。則只自速其釁孼而已。有何補於國事哉。伏乞聖明。特垂矝憐。亟命改正臣職秩。俾臣得以安意調病。獲延殘喘。不勝大幸。答曰。省疏具悉卿懇。自卿之去國。予心倀倀。卿之幡然改圖。從近造朝。予日望之。屈指以竢矣。今已再閱月而遐志愈固。深引彌懇。予於是乎左右顧而茫然如失。不知所以何以爲說也。方今朝象國事。前批旣諭。更不須言。加以此際。又致轟燁之異。天意丁寧。若有提誘者然。顧此戰兢之衷。當復如何。目今求助之責。責之言責。而未見副其責之效。固是予言敎。不足輕重於感發臣隣之致。自顧慙恧。無辭慰譬。此時勤攻之事。不望於如卿宿儒而何哉。惟玆一事。又不在於卿出世與不出世之間。卿何忍不言。重負予慇懃之意歟。此猶不得已之說也。予則以爲。卿之一出。決知其必勝於九疏十疏。更冀卿勿復控辭。卽起上來也。仍傳曰。此批答遣史官傳諭于宋儒賢處。
정조 3년
大司憲趙時俊疏曰。伏以。臣於去夜。忽伏奉憲長除命。從前蔑效之地。已切愧懼。況當求言之時。無路稱塞。適又賤疾昏眩。觸傷於鎭日赴衙之餘。挾感添劇。落席叫痛。束帶趨朝。實無其望。自犯違慢之罪。冞增悚惶之忱。卽因拜表之闕參。致勤喉院之請牌。自畫之義。迷不知變。疾病之苦。益難自力。伏願聖慈。亟命削臣職名。治臣罪犯。以警具僚。以安私分焉。嗚呼。挽近以來。冬雷之作。便成恒有之災。殆乎無歲無之。人心恬憘。靡所警惕。古人所謂多災之國。玩以爲常者。正爲此也。至若數月之間。三示警告。比年所無。往牒亦罕。乾道幽遠。不敢測度。天意丁寧。灼有提諭。迺者十行絲綸。怵乎畏威之意。藹然求助之誠。雖成湯之自責。周宣之仄修。何以有加。昔第五倫。每讀光武詔書曰。此聖主也。是誠先獲之言也。雖使臣欲效螢爝之微。仰答芻蕘之詢。而所可言者。莫切於是。所當勉者。不外於此。臣何敢更煩陳腐之說。自歸應文之科乎。噫。言之非艱。行之惟艱。知之非難。改之尤難。人事有失。天乃示譴者。殿下旣言之矣。修行而應天。改心而弭災者。殿下旣知之矣。敢問殿下所行之者。修何等人事也。殿下所改之者。在何等政令耶。苟無行之之實。改之之實。而徒言之而已。徒知之而已。則臣恐聽卑之天。疾威也甚。不但式月生災。抑將逐日降警。終至於視天茫茫。泄泄伈伈。倂與災異而不作。則此豈不大可懼哉。告我之天。猶可爲也。忘我之天。不可爲也。今日者。卽天之愛殿下。而不忘殿下者也。如是而不能大警動大振作。以答愛我之天。則國之安危存亡。可從而決矣。苟無上天前夜之申告。安有殿下今朝之責言乎。人皆曰。雷是災也異也。臣獨曰。祥也福也。此在我殿下行之以實。改之以實。一轉移間事也。何難而不爲乎。顧今人事之所勉行。政令之所改易者。使臣熟數於前。則眞所謂難徧而毛擧。而若論其召災致異之大。則莫急於懲討之不行耳。噫。以兩魁之極凶大逆。尙逭三尺之誅。久切輿情之同憤。以致天心之不豫。矧又宿衛撤罷。內無忠藎之托。國勢孤弱。外多憂危之象。鋤惡之急。縱賊之慮。比向來尤不當少緩。而喉院議啓。何故而命撤。三司聯籲。何爲而靳允。人之所欲。天必從之。則殿下久拂人之所欲。天安得不以災警之耶。凶逆之罪。殿下旣言之旣知之。則擧國爭請。不行其討。上天赫威。不改其圖。如是而烏可爲行之以實。改之以實之道乎。噫。天以億兆民命。付畀我殿下。民之休戚。天必與焉。臣未知今日民生。休乎戚乎。連歲大歉。今秋小登。廊廟之臣。牧守之人。視以豐亨。莫念艱難。凡於賦民之際。未見益下之政。公逋私債之積歲流來者。同時竝督。使我小民。致有豐年。不若凶歲之謠。誠亦哀痛處也。日昨軍保之不許作米者。辭敎反覆。勤勤懇懇。慮以權利。諭以滯穗。悉燭得蔀屋下疾苦生涯。此殆一言興邦者也。王言誕播。民心鼓舞。因此而庶幾孚格天意。迓續休命。而頒綸未幾日。忽有此警告之異。或者我殿下爲民之誠。止在此作米一款。而至於若保之德。如傷之仁。未有能念念焉不忘。事事焉皆然而然耶。噫。軍保之或布或米。所關無大。爲惠亦細。而若殿下仁民愛物之盛德至意。推此一端。他可驗矣。殿下誠能因是心而加於政。凡有一木一石之役。思出於民而曰。此無或厲民歟。一縷一粒之費。念取於民而曰。此無或病民歟。言玆在民。動玆在民。無一息少忽於民。無一政有後於民。如有利於民者則實心以行之。損於民者則實德以改之。則今玆軍保細事。在殿下。不過齊牛之少仁。而若其擴而充之。推而大之。唯在聖上方寸之中耳。若是而天不感人。災不爲祥者。臣未之聞也。噫。上天無言。人辟代之。人辟在上。臣下匡之。臣下而無言則天職瘝矣。天工廢矣。高高之帝。示之以災。告之以威者。卽天道之必也。今殿下以近者含默之習。爲今日災異之祟。深斥容悅。廣開不諱。消災之要。無過於是。而倘殿下心惡其容悅。則容悅者必不售焉。誠好其不諱。則不諱者爭自至矣。惟殿下好惡之感。卽言路開閉之機。與其求之於一札之間。孰如反之於一心之上耶。不然而徒區區於言語辭令之末曰。官邪爾何不規乎。衮闕爾何不補乎。不勉其所好而行之。不斥其所惡而改之則雖堯鼓日懸。虞木日設。適足爲訑訑之拒。安得有諤諤之來乎。臣於此。竊有所自愧而繼以慨歎者。夫臺閣者。耳目之寄。而耳目之官。憲長尤重。祖宗朝名臣碩輔。歷遍淸顯。而未拜是職者。或多有之。故相臣閔鼎重。初長柏府。至有誇耀家人之語。世至今傳之。其不可人人冒授也。於此而亦可審矣。近年以來。堂堂淸朝之都御史。作一輪差之冗官。雖以如臣極疲軟沒風裁者。數歲之中。六叨見職。一味喑啞。言責之失職。臣固自訟。而名器之玷辱。誠非細憂。若論前後不言之罪。臣實爲首。伏願殿下。申飭選部。另加擇擬。稍復古規。則如臣者自在刊改之中。而亦可爲愼簡諸臺。一新言職之道。此豈不爲今日務實消災之一助也哉。獄囚之久滯。亦爲干和致異之端矣。前後聖敎。每於審獄恤囚。不啻勤摯。而見今秋曹重囚之未完決者。其數尙多。臣謂亟令該曹。趁卽詳覈。置辟疏冤。無或少稽焉。臣纔解秋堂。適有愚見。略此附陳焉。臣無任屛營祈懇之至。答曰。省疏具悉。値此遇災之日。方切戒懼之心。卿疏陳列。無非藥石。予庸嘉乃。益思體驗之道。疏中連歲大歉之餘。今秋少登。而公逋私債之同時竝督。使民有豐年不若凶歲之謠者。誠切至之論也。此一條。方令廟堂。使之勿循常例。從長覆奏。以爲一分仰答天譴之道。在今日紆謨之地者。寧不出謀發慮。思副予意之萬一。第欲觀之也。末端刑曹重囚之未完決事。卿言誠是。劃卽詳覈。可置辟者置辟。可疏冤者疏冤。如卿疏中云云。則抑或爲弭災導和之一端。亦欲使該曹酌決也。卿其勿辭。斯速行公。
정조 3년
大司諫徐有元疏曰。伏以。雷異之告警。式月斯生。而至於昨夜則極矣。自昏抵曉。陰雨如霔。聲光轟燁。方當收藏閉固之月。有此震發奮激之象。噫嘻。此曷故焉。臣愚死罪。未敢知聖上幽獨之中。有何蔽痼之心。而天之示戒丁寧。一至此哉。宋孝宗時。有冬雷之變。朱子進箚曰。間者冬氣太溫。雷電震激。嗣歲之計。尙有可憂。臣追跡前事。以深求之意者。德之崇有未及於天歟。業之廣有未及於地歟。政之大者或未擧。而其小者無所繫歟。刑之遠者或不當。而近者或幸免歟。君子或未用。而小人或有未去歟。直諒之言罕聞。而諂諛者衆歟。責人或已詳。而反躬有未至歟。必有是數者。然後足以召災而致異。噫。大賢之告其君者。亦不過如斯而已。此豈非千古切至之論乎。伏願殿下。驗之身心。猛省惕念。發號施令之際。常若皇天上帝臨之在上。罔敢有一毫私意。參錯於其間。而申命大小臣隣。一心精白。交修胥飭。則上帝鬼神。還收威怒者。庶乎其不旋日矣。惟殿下懋哉懋哉。仍竊伏念。目今藎臣謝事。宿衛空虛。國勢之孤危。人心之渙散。靡所底定。凶孼潛伺。亂萌未折。枝葉雖或剪除。而窩窟尙未破碎。妖如鄭妻而偃息於畿島之內。凶如龜柱而戴頭於海棘之中。天下無誅逆之典則已。誠有之。王章之尙不加於此兩賊者。其可曰。天之經地之義。而亂臣賊子懼乎。頃當親臨慮囚之日。臣竊伏見京外罪囚詳覆文案。輒詢僉議。各以其罪。無一輕宥。大聖人愼法恤刑之意。臣實欽仰。此猶雜犯。而其不可屈法容貸。若是之嚴。況君讐國賊。人得以誅之者乎。然則朱子所謂遠者或不當。近者或幸免。不幸近之。而今日致災之由。安知不兆於此也。三司之請。已閱三載。一兪之靳。尙如一日。此固臣等誠意淺薄。不能格天之罪。而亦豈不有歉於可怒在彼。已何與焉之道乎。伏乞聖明。念天戒之可畏。諒群情之難遏。亟降明旨。夬從三司之請。其餘府院之啓。次弟允許。以答天譴。以伸公憤焉。且兩山林之告歸。月已再易。而一味肥遯。無意造朝。一儒賢之戞過城闉。飄然遠引。聖心虛佇。朝野想望。招徠之誠雖切。而羽儀之美邈然。可勝惜哉。亦願務積誠禮。期於必致。俾無不承權輿之歎。臣治疏將上之際。得伏見傳敎下者。以言責之官。顧瞻不言。誨諭嚴截。臣於是。慙悚震越。罔知攸措。噫。上有虛受之量。下無謇諤之風。若論其罪。臣實爲首。乞伏嚴誅。以爲人臣不言者之戒。千萬幸甚。省疏具悉。所言雖無指陳闕失。惟勝於不言。思欲體察。爾其勿辭察職。
정조 3년
敦寧都正申思運疏曰。伏以。臣於病伏鄕廬之除。忽伏奉除命。以臣爲敦寧府都正。榮動田里。感激靡措。第此職名。有敦寧然後方可行公。今臣旣無敦寧。則揆以法例。自在應遞。玆從縣道。敢控短章。伏乞聖明。特命照例遞改。以存公格。以安私分。不勝幸甚。省疏具悉。疏辭下該曹稟處。
정조 3년
正言李濟萬疏曰。伏以。臣之自來情勢。夫豈有冒居言責之望。而薇垣新命。半夜臨降。繼有牌召之命。怵畏義分。不敢言私。冒沒出肅。因仍盤磚。隨行逐隊。只傳故紙。未敢出一言論一事。以副我殿下廓恢之盛意。每自循省。無面可顯。迺者雷異發於中宵。雨雪轟燁。氣像危怖。臣攬衣驚起。繞壁彷徨之際。伏見傳敎下者。十行絲綸。丁寧懇惻。上以引咎聖躬。下以誨責臣隣。噫。如臣骳骫不職者。不足備數於臺閣。而若其顧瞻不言之罪。臣實爲首。何以自解。伏地悚恧。譴罰是俟。臣豈敢自處言官。唐突仰復於至誠求助之下哉。第伏念。方今聖明御極。新化方暢。八路稍登。方內粗安。奈之何上天之警。諄復不已。再告於九月。又告於今夜也。天意深遠。未易窺測。而人事之未當乎天心則分明有之。臣反覆究繹。雖不知何政之爲失。何事之爲舛。而臣竊瞷殿下。聖志非不勤勵。而萬機酬酢。不越乎文簿之瑣細。庶務裁察。不過乎格例之當否。睿學非不高明。而三講作撤。有歉乎殷湯之日躋。兩對晉接。有愧乎成王之月將。討逆非不英斷。而近畿黜置。只見巨魁之偃息。海島加棘。尙聞猾賊之無恙。求賢非不勤懇。而宿德在野。終欠招旌之誠意。元老遂初。未盡縶駒之盛禮。崇儉之意非不切也。而土木之役。間涉興作之嫌。經費之用。不免尾閭之歎。恤民之念。非不摯也。而哀痛之敎。徒頒於綸綍之上。愁恨之聲。未已於田里之間。凡此數者。皆足以致天怒而召天災。則其所消弭之道。亦不過反是而已也。伏願殿下。勿謂治道之已臻。而益勵聖志。勿謂德業之已崇。而益勉聖學。勿以枝葉之略鋤。而懲討益嚴。勿以誠禮之已盡。而招延益勒。益崇儉德。掖庭有曳地之風。益恤民隱。蔀屋無懸磬之歎。則轉災爲祥。回否爲泰之道。亶不外是。伏願殿下。懋哉懋哉。臣無任屛營祈懇之至。省疏具悉。疏陳雖謂之切中時弊。可也。思欲省勉。爾其勿辭察職。
정조 3년
校理金宇鎭。副校理李儒慶。修撰朴天行等箚曰。伏以。雷發於收聲之後。一猶可愕。其況至再至三。又在此純陰之月耶。臣等伏見夜下傳敎。責躬之言。求助之敎。十行絲綸。丁寧懇惻。臣等雖甚愚劣。豈可無一言。以副我聖上恐懼修省之至意也哉。噫上天警告之若是諄複者。是誠仁愛我殿下。玉成我殿下耳。詩云。畏天之威。于時保之。今於轟轟之聲。燁燁之光。聖心有懍惕之益。國事有奮勵之效。則惟彼荐疊之警。適足爲提醒我殿下對越之誠。鼓動我殿下宴安之心。而卽可以回災爲祥。轉危爲安。此豈非董子所謂天心仁愛。欲止其亂者耶。今殿下之自期。何如。願治。何如。而臨朝發歎。治不徯志。回顧國事。茫然如失。此曷故焉。噫。人主爲治之本。不出乎勤講學明刑政振紀綱節財用四者。而以言乎講學。則三講兩對。作撤無常。時或。開筵。不免爲應文之歸。此莫非如臣等輩苟然充數。未能當聖心而補聖學之致。然在殿下講學之工。豈不有愧於大禹惜陰之誠。成湯日新之德耶。以言乎刑政。則春秋之義。莫急於懲討。而國賊未誅。窩窟自在。三司之故紙。二字之例批。便作幾年文具。當斷不斷。王章未伸。在殿下割恩誅亂之義。豈不有愧於漢文唐宗乎。以言乎紀綱。則殿下之責勵群工。非不勤矣。惟其仁恕太過。寬容有餘。故朝廷之上。恬嬉成習。臺閣之臣。媕婀依舊。以今之規。不能變今之俗。則其何以振旣頹之綱。挽已漓之俗乎。以言乎財用。則近歲以來。經用有尾閭之泄。太倉無兼月之蓄。今日國計。可謂哀痛。此雖緣國家之多事。亦豈無可已而不已者耶。凡此數者。何莫非召災致異之端。而若其消弭之責。特不過人君一轉移間耳。倘殿下勿以聖學之已高。而益篤緝熙之工。勿以枝葉之已鋤。而益嚴懲討之典。欲紀綱之振刷。則必以公正剛大。爲其端本之道。欲財用之節省。則先從乘輿服御。務盡昭儉之德。則庶幾天心悅豫。休祥滋至。今日之雷。安知不爲景星慶雲也哉。惟殿下懋哉懋哉。取進止。答曰。省箚具悉。已諭於院議之批矣。
정조 3년
敎全羅監司徐有隣書。王若曰。二千石良吏。古難其人。五十州雄藩。今屬之子。旣予心之惟簡。亦僉謀之允諧。惟卿。不私其身。願忠者國。平居寒素。恬雅謹飭之自持。寸忱炳丹。夷險燥濕之不避。置諸籌司經幄之列。文學政事之皆稱通才。試以畿藩錦臬之間。綜密練達之已著夙譽。惟其績庸之旣茂。所以眷注之益深。眷玆湖南一區。實我海東重鎭。山川民物之甚盛。同漢家豐沛之鄕。麻絲粟米之最饒。比禹服荆揚之土。猾吏舞文弄法。非剛明則難治。遐氓尙詐好姦。惟公廉爲可服。嗟近日恬憘之成習。致一方凋弊之多端。旬宣足方岳之責。而朝令反有所滯淹。刑獄乃國家攸重。而査案或不免疎略。其在勅勵之道。宜軫簡選之方。玆授卿以全羅道觀察使兼兵馬水軍節度使巡察使全州府尹。卿其勉思良圖。祗服寵命。民生易咨易怨。毋曰。今歲之稍登。王化是承是宣。俾無匹夫之或失。惟獄訟之克愼。所貴詳明。而黜陟之必嚴。亦宜公正。自餘裁稟。厥有典常。於戲。念乃祖再莅玆邦。尙傳甘棠之咏。伊賢孫一遵遺制。詎無式穀之譽。故玆敎示。想宜知悉。修撰朴天行製進
정조 3년
己亥十月二十九日。兼春秋朴行淳。
정조 3년
刑曹啓目。因京畿監司鄭好仁啓本。申召史上言辭緣。令本曹稟處事。傳曰。毋論厥女之喪性及本夫之眞贋與否。旣以失夫覓夫。鳴冤是隱。則雖不得覓給厥夫於厥女。是乃又何必從以覓夫之罪。至於定配乎。況旀所謂渠夫是在李福源身。旣已身死是隱。則尤可謂無處可覓是旀。且厥女雖曰。喪性之女。以是論勘。徒傷風化。令該道臣參酌決罪。放送後狀聞爲良如敎。
정조 3년
義禁府啓目。長湍府使魚錫定鳴申聞鼓罪。令攸司稟處事。傳曰。依允。前後傳敎。爲之昭晣。備悉無餘兺不喩。至引先王之敎曰。有云云。則到今有何更事鳴冤之擧哉。至於徐有寧兄弟之疏。無論本事之如何。均之爲逞私讐之歸。予則以爲。若此不已。則昨日滅一家。今日滅一家。將至充其憤。空其類而後已。吁。亦不甚商量處也。然惟處分之止於罷職者。誠以不無原情於其間然也。觀此供辭。人子情理痛冤切迫。固當若是。殊甚矝憐是隱乃。自朝家雖欲更令申暴。無出於向日傳敎。以此判付內辭意。布諭後。卽爲放送爲良如敎。
정조 3년
己亥十月二十九日辰時。上御誠正閣。左副承旨與三使臣。全羅監司同爲入侍時。左副承旨徐有防。正使黃仁點。副使洪檢。書狀洪明浩。全羅監司徐有隣。假注書徐鼎修。記事官徐龍輔鄭東浚。以次進伏訖。上曰。使臣進前。仁點等進伏。上曰。當此寒節。卿等萬里之行。誠有慮念。必須愼旃。善爲往來也。專對之責。委任甚重。凡事各別詳愼。無至貽笑外國之境也。今番上使則出自儀賓。異於宗班。予之所望。實有倍矣。命使臣先退。上曰。完伯進前。有隣進伏。上曰。前在湖西。旣已善治。以此手段。移於湖南。則豈不好乎。有隣曰。惶恐之極。不知所達矣。上曰。何日當上營乎。有隣曰。初七日間可以上營矣。命有隣先退。上曰。同副承旨入侍。同副承旨李義弼進伏。命書傳敎曰。各道査啓。多有上來者。皆令一兩日內回啓事。分付刑曹。以咸鏡監司徐浩修。慶興府使李匡運罷黜狀啓。命書傳敎曰。甘草。藥材中微物。而守令牧民之官長。況當糴政方殷之時。尤不可以微物遞易。慶興府使李匡運罷黜狀啓。勿施。只令緘辭。從重推考。卿則勿待罪事。回諭。又命書傳敎曰。都承旨以病不爲仕進云許遞。前望單子入之。命退。諸臣以次退出。
정조 3년
己亥十月二十九日午時。上御誠正閣。左副承旨入侍時。左副承旨徐有防。假注書徐鼎修。記事官金健修鄭東浚。以次進伏訖。上命有防讀奏公事訖。命書魚錫定供辭判付訖。上曰。完伯已爲出去乎。有防曰。俄已出去矣。命退。諸臣以次退出。
정조 3년
己亥十月二十九日申時。上御誠正閣。右副承旨入侍時。右副承旨朴祐源。假注書徐鼎修。記事官徐龍輔鄭東浚。以次進伏訖。上曰。都承旨入侍。行都承旨鄭民始進伏。命書傳敎曰。都憲疏批。旣有提及者。且玆事每欲下敎而未果。近日刑曹錄啓罪人。其數至過屢十名之多。而俱是死囚也。滯囚或經歲或屢月。不加刑訊。不勤推問。至於延拖之境。當置辟者之不得置辟。已非重人命之意。至若當疏釋者之不能疏釋。又豈非干和之大段乎。此莫非刑官之認以見任。爲五日京兆之致也。揆以重讞獄之義。失職大矣。往固不罪。來猶可及。以此意另加嚴飭。凡係死囚之未及完決者。該堂逐日開坐。閱其情實。參其査證明知其必可殺。必不可殺。然後以爲定其立落之地事。亦令秋官知悉。命民始等讀奏公事訖。命退。諸臣以次退出。
정조 3년
行都承旨鄭民始坐。左承旨李得臣坐。右承旨金文淳坐直。左副承旨徐有防坐。右副承旨朴祐源坐直。同副承旨李義弼坐。注書二員未差。假注書李錫夏仕徐鼎修仕直。事變假注書柳光澺仕。
정조 3년
上在昌德宮。停常參徑筵。
정조 3년
又啓曰。頃者副校理李儒慶。俱有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。當下敎。
정조 3년
又啓曰。卽者修撰朴天行。謂有情勢陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。已下敎。
정조 3년
金文淳啓曰。合辭方張之時。兩司無詣臺之員。持平尹得孚引避退待。亦至多日。尙未處置。事甚未安。除在外。傳旨未下外。未肅拜呈告人員。倂卽牌招。何如。傳曰。允。
정조 3년
傳于李義弼曰。同副承旨馳詣宗廟景慕宮奉審。祭器祭器看審。諸執事進排官摘奸以來。
정조 3년
傳于李得臣曰。禮房承旨入侍。
정조 3년
以右副承旨朴祐源牌不進罷職傳旨。傳于李義弼曰。飭敎之下。焉敢若此。只推。更爲牌招。
정조 3년
吳翼煥奉命在外。代以柳光澺爲事變假注書。
정조 3년
以大司憲趙時俊牌不進推考傳旨。傳于金文淳曰。旣無情勢。日事違召。揆以分義。誠極寒心。又聞未承受推緘推積憲長行公。然後可以擧行云。此亦紀綱所在。從重推考。更卽牌招。申飭行公。
정조 3년
以掌令申致權。持平沈樂洙牌不進罷職傳旨。傳于朴祐源曰。只推。更爲牌招。
정조 3년
金文淳啓曰。大司憲趙時俊牌不進。執義兪彦鏶。掌令金鍾厚在外。申致權陳疏入啓。持平沈樂洙陳疏入啓。尹得孚引避退待。今日以監察茶時之意。敢啓。傳曰。知道。
정조 3년
以右副承旨朴祐源牌不進罷職傳旨。傳于李義弼曰。更卽牌招入直。
정조 3년
傳于金文淳曰。右副承旨朴祐源。修撰朴天行牌去來催促。
정조 3년
以修撰朴天行牌不進罷職傳旨。傳于徐有防曰。申飭之下。豈容如是。況此玉堂出脚然後。李儒慶亦當行公。人之因已處義。得非自反處乎。以此更加申飭。牌招入直。
정조 3년
以來初一日輪對取稟。傳于朴祐源曰。停。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。右副承旨朴祐源進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。以趙鼎鎭爲副校理。洪秀輔爲刑曹參判。宋樂爲左通禮。李煜爲長湍府使。
정조 3년
兵批。兼判書洪樂性病。參判李普行病。參議兪恒柱病。參知李亨元入直進。左承旨李得臣進。副護軍柳高益擎。副司直李行祥宋文載李世奭。副司果李潤謙單付。
정조 3년
傳于朴祐源曰。坐直承旨竝入侍。
정조 3년
備忘記。疏批旣諭。玉堂李儒慶之言。不過語及衮闕之際。泛泛說去者也。若指此承宣此儒臣。則豈可不言其名乎。以此作爲引義之端。繼今以往。此等錚錚之說。益復不聞於殿陛之上。所係不但在於督出一事也。實有阻言路之慮。右副承旨朴祐源。卽爲牌招。使之申飭仕進。修撰朴天行。一體牌招入直。
정조 3년
備忘記。重臣貶外。已過數朔。本事因甚無嚴。伊日處分時。聞有老母。合施宥釋之典。西原縣付處罪人趙㻐。特爲放送。
정조 3년
傳于金文淳曰。上下掌飭官該色下吏。令攸司科治。
정조 3년
李義弼。以戶曹言啓曰。傳敎據。奉朝賀洪國榮家舍造給之意。敢啓。傳曰。知道。監董本曹郞官陞敍。
정조 3년
朴祐源。以訓鍊都監言啓曰。依傳敎。內外搜捕軍卒及搜捕別藝別監等。設粥分給之意。敢啓。傳曰。知道。
정조 3년
右副承旨朴祐源疏曰。伏以。臣姿本庸下。謬蒙聖知。前後濫叨。罔非踰涯。而至於向日銀臺特擢。尤是格外之典。臣心愧懼。若無所容。只緣受恩罔極。未敢一味辭巽。粗殫夙夜之勞。以爲報效之道矣。卽伏見副校理李儒慶疏。則以近日中批之聯翩。至謂名器之惜漸不如前。臣亦近日中批中人也。儒臣此言。殆若箚着臣身者然。自顧循省。冞增慙赧。臣何敢徒恃寵靈。晏然冒居於職次乎。玆敢忙陳短章。徑出禁扃。伏乞天地父母。俯賜鑑諒。極收臣資秩。仍治臣擅離之罪。以重公器。以安私分。不勝幸甚。省疏具悉。儒臣疏語。不過泛說。獨自替引。殊極失當。爾其勿辭。卽爲仕進。
정조 3년
戶曹參判洪檢疏曰。伏以。臣猥膺專對。今將出疆矣。所叨地部佐貳之任。有不可仍帶往來。乞令該曹照例遞改。俾存公格。以安私分。不勝幸甚。答曰。省疏具悉。疏辭下該曹稟處。
정조 3년
校理洪明浩疏曰。伏以。臣猥膺專對之命。昨已陞辭。今將首路矣。凡出疆之人。例不得仍帶官職。則經幄重任。尤不宜暫曠。玆從縣道。略控短章。伏乞聖明。亟命鐫臣職名。以存公例。不勝幸甚。省疏具悉。疏辭下該曹稟處。
정조 3년
修撰朴天行疏曰。伏以。臣於直中。得見伴直僚員之疏本。盛論近日中批之不愼。深憂淸朝名器之漸濫。若論近日中批。臣亦卽其一人。如臣無似。誤被聖上不世之恩。忝竊瀛館極選之銜。臣心惶愧。已不足言。而其貽累名器。來譏四方。不待人言。臣固自知。果然綜核之論。乃發於僚寀之地。規以廉防。義難淟涊。玆陳短章。徑出禁門。伏乞聖明。亟命鐫改臣職名。仍治臣罪。以安賤分。以肅朝綱。不勝幸甚。省疏具悉。已諭他批。爾其勿辭。從速察職。
정조 3년
副校理李儒慶疏曰。伏以。臣學昧一經。才乏寸長。徒荷兩朝拂拭之恩。而曾無一言裨補之效。入參講幄。惶汗沾背。退直鑾坡。素餐愧心。每一循省。如無所容。向於講筵罷出之際。天語諄諄。追提臣前日狂妄之擧。而諭之以遇事論思。名節是勵。臣是何人。得此曠絶之敎於君父之前也。仰聆玉音。俯拭感淚。廻徨屢日。方寸激越。迺者秋冬之雷。又發於前夜。一之可懼。況至再而至三乎。十行責躬之敎。諄複懇至。可以感天心而泣臣僚。臣推枕蹶起。奉以三復。自語於口曰。有君如此。而淸朝之上。無一人奉承德意。仰贊治化。其可曰。臣哉隣哉。隣哉臣哉乎。臣亦備數於臣隣之一。而謹揆玄遠之意。更念致災之由。實不知何以爲說。則不幾近於同浴而譏裸乎。雖然以聖朝之無闕。遂含默而止。則是負聖敎也。負臣職也。敢以愚愛之忱。粗效芹曝之獻。惟聖明垂察焉。昔唐臣魏徵之勉戒太宗。夫孰非至言格論。若其忠愛勤勤。念終如始者。無踰於十漸之疏也。夫唐宗以英明之姿。恃功業之大。雖曰。有初。不克有終者。固可爲千古有識之歎。此則春秋已晩。在位日久之後。而今我聖上。以春秋則方鼎盛之際也。以在位則纔三年之間也。奈之何治法征謨。駸駸有不及前日之漸也。臣之於徵。雖無能爲役。而若其憂治危明之誠。竊自附於前修之風矣。殿下於卽位之初。辨別忠逆。明示象刑。若可使倫彝日明。梟獍自戢。近日以來。王章未伸。乾斷莫揮。大憝巨魁。依舊自在於覆載之間。此殿下五用之嚴。漸不如前也。殿下於卽位之初。愼重名器。如惜天球。雖以二十年亞長之久。欲陞資級。不屑爲中批。必命入前單。然後始乃賜點。甚盛擧也。近年以來。中批聯翩。不少難愼。此殿下名器之惜。漸不如前也。殿下於卽位之初。赫然天怒。先在貪吏。懲勵之典。旣明且嚴。縉紳之間。庶幾見改心易慮之效矣。近日以來。貪汚之習。猶不悛舊。剝割恣意。苞苴肆行。而繡衣之啓。不及於有勢之守令。殿最之政。必在於孱冷之蔭武。如是而何可望人心服而公法行也。此殿下懲貪之典。漸不如前也。殿下於卽位之初。崇奬之敎。專在文學。有若爲朝紳者。無文學則不可以晉庸。爲士子者。無文學則不可以決科。故一世之風。庶幾有勃勃興起之望矣。近日以來。朝著之進身者。未必皆有文之人。試闈之得雋者。未必皆抱才之類。人心失望。巷議不止。此殿下文敎之崇。漸不如前也。殿下於卽位之初。悶念財用。中朝屢歎。賜與不及於動駕之時。冗費實省於各宮之罷。夙夜之賢。欣欣相告曰。內需之充溢。太倉之紅腐。可見於數年之後矣。近日以來。府庫之空虛。有甚前日。經費之匱渴。難繼半年。未知此何由也。此曷故也。此殿下財用之節。漸不如前也。殿下卽位之初。如渴之求。只在人才。朝廷之上。每加審察。巖穴之間。必飭剡薦。有若惟才是庸。野無遺賢。近日以來。未聞有一才一藝之人拔擢奬用。所取者。不過京華文武修飾邊幅之流而已。臣愚死罪。竊以謂此專由於殿下之私意。或未盡祛。而不能大公於取捨之間也。此殿下求才之規。漸不如前也。殿下於卽位之初。操切掖隷。不少容貸。肅肅宮門。觀瞻頓改。近日以來。服飾過爲侈濫。意氣稍益橫恣。雖以日前事言之。橫拏藥院。有駭聽聞。處分之嚴截。臣實欽歎。而涓涓之流。未必無濫觴之慮也。此殿下近習之飭。漸不如前也。至於言路。有國之最先務也。君違之補拾。邦脈之安危。亶係於此。其爲重且大。反有過於上所稱七事者。而此則自殿下登極之始。至于今日。閼而不達於上者。別無爲始爲終之異。則亦不可以漸不如前言也。未如此由於今日臣子皆懷苟容而然耶。抑殿下虛受之量。或有不足。臣子預慮其以言獲罪而然耶。臣實莫省其所漸來。而竊自憂歎者也。嗚呼。七事之漸不如前。言路之終始杜塞臣。則以爲。當今急先之憂。莫過於此。而臣見識魯莽。文辭短拙。草草成章。言不盡意。此何足以仰答遇災修省。救助臣隣之盛意耶。雖然魏徵。言之於唐宗晩暮之時。故雖蒙嘉奬。未補於已倦之政。今臣言之於殿下勵精之日。則其必愓然垂察。幡然改圖。初服之政。未必不因是而日新。則臣之進言之幸。非徵之所可比也。臣於此。尤不勝祈祝之情。惟聖明勿以人廢言。千萬幸甚。省疏具悉。疏論七事之漸不如前。言路之終始杜塞者。可謂他山之石也。對症之劑也。雖以爲近來無此。非近之。方思省勉之道。
정조 3년
持平沈樂洙疏曰。伏以。臣猥陳疾病。自犯逋違。方俟慢命之罪。遽承察職之批。臣心惶隕。若墜淵谷。玆以僚臺處置。繼有召牌降臨。而顧臣病情。無以起動。只頑然若無知。又犯逋違之罪。臣心到此。尤無所容。況伏見昨日所下聖旨。遇災警惕。至有減膳之敎。求助臣隣。辭旨藹然。臣於病伏昏迷之中。尙有寸心之不泯。百回奉讀。不覺感涕。仍念臣前後三司。踐歷殆遍。而不能出一言論一事。少補我聖上求治之至意。臣之至意臣之失職之罪。臣嘗自訟。而含默苟容之譏。久已不免於有識之議矣。今於院啓堂箚之所論。臣何敢爲自引之義。而亦不敢强其不能。突然爲隨人進言之計。則此固臣區區之微義。而三司職名。一日猶在臣身。則臣之孤負我聖明求言之盛意者。罪尤大矣。第臣愚昧之見。猶有卽事之所欲言者。惟我殿下。嘗以納諫恢聽。懋爲致治之本。而耳目之列。未聞謇諤之言。則此雖由於如臣苟充之故。而臣愚死罪。猶以爲殿下有未盡於來諫之道。而有以致之也。雖以尹得孚事論之。其所爲言。毋論得失。顧其意亶出憂愛。欲使吾君無少過差於施措之間耳。苟或不槪於聖心。唯當優容而已矣。而批旨誨責。㩁折太過。至以筵中失措。謂不足以責之。以責之以言議風稜。則臣竊以爲過矣。疎遠之臣。或有失於筵席體例。此固可恕。則殿下亦安知言議風稜之必不可責之於此人耶。至於新逆舊逆緩急失錯之敎。尤非言者之本情。臣恐殿下之於其言。有少不槪。而殆有幾於强爲之罪矣。人臣進言。未嘗不審愼裁量。而批旨之下。不惟不蒙開納。又不免情外之罪責。則誰肯有盡言不諱者哉。昔漢帝嘗輦過郞中尉。每有言雖未必盡用。而未嘗不稱善。此固古之明主所以恢廣言路。未或壅塞者也。伏願聖明。益恢虛受之量。每示優容之意。則今日三司之臣。亦豈盡如臣愚昧含默而已哉。臣則知昌言讜論。亦必日聞於殿陛之間矣。至於臣之累犯逋違之罪。臣雖無狀。斷斷寸忱。決不敢爲稱托占便之計。則雖緣疾病之無以起動。而亦難逭於蔑分義之罪矣。伏乞天地父母。量臣陳病之狀。亟遞臣失。治臣失職之罪。以肅朝綱。使一世亦知如臣含默之類。不可苟容。亦聖世來諫之一道也。省疏具悉。爾言是矣。伊日傳敎中此句語。予亦自知其過當。生疎自生疎。豈可竝與言議風稜。而謂不足責歟。方命抹去。至於新逆舊逆緩急失措之敎。爾此此謂予强爲之罪。此則亦似然矣。漸不可不防也。且人情生處難熟。熟處難忘。乃予爲世道深長慮也。爾其勿辭。從速察職。
정조 3년
掌令申致權疏曰。伏以。臣螻蟻賤品。百不猶人。鴻臚漫職。踰分是懼。不意玆者。柏府除命。遽下於千萬夢想之外。惝怳感激。罔知攸措。況當遇災修省之日。討逆沐浴之時。臣雖愚昧。敢不竭蹶趨膺。而第臣腹脅之間。痰濕成腫。轉側須人。進身無路。天牌儼臨。屢犯違逋。臣罪至此。益無所逃。敢陳疾痛之籲於天地父母之下。伏乞聖明。特垂矝憐。亟遞臣職。仍治臣罪。以安私分。以肅朝綱焉。臣於乞免之章。不宜贅及他說。而臣伏見夜下備忘。責躬之敎。求助之意。丁寧懇惻。有足以格天心而答群情。臣奉讀再三竊不勝欽仰感歎。而繼之以憂懼之私也。臣謹按大易震之象曰。洊雷震。君子以。恐懼修省。蓋洊者重襲也。今此雷電之警。旣發於季秋之節。繼作於純陰之月。仍洊重襲。殆若耳提而面命。此豈非上天仁愛。必欲使殿下。仍此警動。以盡恐懼修省之道歟。此誠轉災爲祥之一大機會。而天人一理。惟誠是孚。故中庸曰。誠者天之道也。誠之者人之道也。今玆仁天之警告我殿下。至再至三者。可見至誠之道。而殿下所以應之者。苟有一毫之不誠。則其何以感天心而贊化育也哉。嗚呼。殿下御極四年。一念圖治。內以燕閑蠖濩之際。外以政令注措之間。何嘗有大拂天心。而震驚之災。殆無虛歲。至於今年而極。臣誠俯仰思量。實未知其所以然也。殿下每當遇災之時。未嘗不減膳責躬。仄席求言。則殿下於恐懼修省之方。未可謂不盡其道。而天威之荐震。猶復如前。一理之孚感。未有其效。豈殿下本源之工。有所未純。文具之意。反復太勝。終有欠於應天以實之誠而然歟。此愚臣所大懼也。伏願殿下。反身而誠。克享天心。以答群下之望焉。嗚呼。終古亂逆何限。而未有若鄭妻龜柱之窮匈極惡也。論其前後諸賊之窩窟根柢。則一則兩賊。二則兩賊。而假息覆載。尙逭王章。其可謂國有法乎。凡今日北面於殿下者。孰不欲食肉寢皮。而無一人挺身碎首於文陛之下。以格天心。以行天討。于今四載。上下相持。此群下之罪。而亦豈不有憾於天地之大也哉。方當藎臣去國。宿衛無人。國勢孤危。世道波蕩之時。不知何樣禍機。伏在何處。上天之警告。亦未必不由於此。殿下豈可以恩掩義。緣情屈法。不念宗社之危。而自貽方來之悔哉。言念及此。不覺肉顫而骨冷。伏願殿下。穆然深思。淵然遠圖。亟正二賊典刑之誅。其外臺啓中諸賊之罪犯罔赦者。竝賜允從。俾淸朝著。以答天譴焉。外邑糶糴之法。何等嚴重。而逐年逋欠。已成痼弊。吏緣爲奸。不勝其多門。而至於三南營主人之那移幻弄而極矣。每稱營門責應之繁。必犯本邑還穀之重。爲守令者。牽掣事勢。或多有冒禁而從之。每當秋捧。因循不納。甚至於翻弄穀簿。移易新舊。歲久年積。因小成大。多者爲千餘石。小者亦不下五六百石。朝家蕩減之恩。不得下究於殘民。而適足爲此輩之徼幸。豈不痛哉。臣謂及此穡事之豐登。另飭各道道臣。各邑守令。釐正査檢。一一準捧。永絶還穀私受之謬規。以防逐年逋欠之積弊焉。李秉模之乍進旋退。論其心跡之閃忽。則誠莫逃於天鑑之照燭。而擧其事。則不過爲辭其顯職也。趙㻐之終始違傲。指其事體之慢蹇。則固宜觸於天怒之震疊。而原其情。則亦不過爲辭其文任也。向來處分。俱有欠於聖度之包容。而恐爲過重之擧。臣謂李秉模之投畀。趙㻐之付處。特命還寢。以光聖德。不勝幸甚。省疏具悉。首陳事。足可謂頂門上一針。思欲猛省。次陳事。其允其靳。皆有斟量。不必多言也。第三件事。事係奸竇。其所査檢之政。在所不已。下廟堂。後日次對時稟處。趙㻐事。非不知處分之或歸過當。不如是則無益於重廉防之意。而徒乖君臣之分義。不得不有是擧也。然重臣貶外。已經屢朔。曾聞有老母矣。疏釋。何妨於孝理之政也。至若李秉模事。爾胡妄言至此。爾旣曰論其跡則閃忽。又曰擧其事則不過辭其顯職云云。又何其矛盾之甚也。予則以爲。今欲正人心靖朝著。則不可不大着力於惡紫亂朱之工也。噫。近墨者黑。古人攸訓。爾獨不畏乎。勿辭察職。
정조 3년
己亥十月三十日巳時。上御誠正閣。都承旨入侍時。行都承旨鄭民始。假注書徐鼎修。記事官金健修鄭東浚。以次進伏訖。上命書傳敎曰。政官牌招開政。民始曰。今日日氣甚寒。聖候調攝。若何。上曰。比昨稍勝矣。上曰。李儒慶疏。見之乎。民始曰。見之矣。上曰。其疏中七漸云云之說。甚是矣。至於中批含默等說。尤爲襯切矣。民始曰。其言則間多可取矣。命退。諸臣以次退出。
정조 3년
己亥十月三十日午時。上御誠正閣。禮房承旨入侍時。左副承旨徐有防。假注書徐鼎修。記事官金健修鄭東浚。以次進伏訖。上命書傳敎曰。其在處義。似或然矣。因此而互相撕捱。則館門長鎖。開講無路。得非萬萬失當之甚乎。校理李儒慶。從重推考。卽爲牌招。仍令入直。又命書傳敎曰。置對之命。出於飭勵。當此凍沍滯囚。亦屬可悶。修撰李顯永放送。卽爲牌招入直。上曰。大司憲趙時俊牌招。出榻敎上曰。都憲旣命牌招。推緘承受。催促擧行。可也。命退。諸臣以次退出。
정조 3년
己亥十月三十日申時。上御誠正閣。坐直承旨入侍時。右承旨金文淳。左副承旨朴祐源。假注書徐鼎修。記事官金健修鄭東浚。以次進伏訖。上命書傳敎曰。修撰李顯永事。論以分義。極爲寒心矣。朝命置對。以其爲伸廉隅也。夕卽放送。以其開進身也。然猶逡巡違傲。是事。何如。方可爲出脚之階乎。爲先從重推考。更爲牌招。申飭行公。又命書傳敎曰。承旨玉堂之引避者。皆已承牌。到今尤無執而爲嫌之端。副校理李儒慶。只推。更卽牌招入直。又命書傳敎曰。承旨房仍。又命書傳敎曰。大司憲趙時俊。更卽牌招。出榻敎命退。諸臣以次退出
정조 3년
行都承旨鄭民始坐。行左承旨李鎭衡在外。右承旨李得臣坐直。左副承旨金文淳坐。右副承旨徐有防坐直。同副承旨李義弼坐。注書二員未差。假注書李錫夏仕徐鼎修仕直。事變假注書柳光澺仕。
정조 3년
金文淳啓曰。常參經筵。取稟。傳曰。停。
정조 3년
又啓曰。卽者副校理李儒慶。因校理金宇鎭還給之疏。謂有情勢。陳章徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 3년
金文淳啓曰。大提學黃景源牌不進。推考傳旨。今方捧入。而成命之下。連違召命。尙不擧行。揆以事體。誠極未安。更卽牌招。何如。傳曰。允。
정조 3년
李得臣啓曰。持平尹得孚引避退待。已至多日。尙未處置。事甚未安。持平沈樂洙。卽爲牌招。以爲處置之地。何如。傳曰。允。
정조 3년
傳于李得臣曰。未肅拜臺諫。一體牌招。使之處置。
정조 3년
以持平沈樂洙牌不進罷職傳旨。傳于李得臣曰。只推。更爲牌招。
정조 3년
金文淳啓曰。大提學黃景源牌不進。推考傳旨。今方捧入。而成命之下。日事違召。尙不擧行。事體所在。誠甚未安。更卽牌招。何如。傳曰。更爲牌招。
정조 3년
備忘記。今日不爲仕進云。右副承旨朴祐源。今姑許遞。前望單子入之。
정조 3년
承旨前望單子入之。李鎭衡落點。
정조 3년
傳于徐有防曰。承旨房仍。左承旨爲禮房。右承旨爲戶房。
정조 3년
傳于李得臣曰。坐直承旨入侍。
정조 3년
備邊司薦望。以宋文載爲開城留守。
정조 3년
李得臣。以弘文館言啓曰。本館上番闕直。事甚未安。校理金宇鎭。卽爲牌招入直。何如。傳曰。允。
정조 3년
金文淳。以禮曹言啓曰。來十一月初十日。睿順聖哲莊禧王大妃殿誕日。百官陳賀及命婦朝賀磨鍊節目。依所啓施行事。判下矣。在前陳賀時。百官依例行禮於外庭。而至於命婦朝賀則權停。今番。何以爲之乎。敢稟。傳曰。置之。可也。
정조 3년
徐有防。以訓鍊都監禁衛營御營廳言啓曰。依傳敎墻外逐虎軍撤罷。臣等亦爲退去之意。敢啓。傳曰。知道。
정조 3년
又以禁衛營言啓曰。本營把摠李宅永。身病猝重。勢難察任。改差。何如。傳曰。允。
정조 3년
李得臣。以義禁府言啓曰。西原縣付處罪人趙㻐放送。承傳。啓下矣。卽爲放送事。分付該道道臣之意。敢啓。傳曰。知道。
정조 3년
又以義禁府言啓曰。時囚罪人李身晦原情公事判付內。草記照律事。啓下矣。咸鏡監司徐浩修狀啓內。還穀分留之法。本自至嚴。朝廷飭勵。前後申明。則爲守令者。所當一心遵守。毋敢違越。而擅分之數。至於折米四百三十六石零之多。論以法意。極爲驚駭。令攸司稟處。罪。取考律文。則續大典倉庫條。有曰。還上留庫中加分不及半者。勿論石數。竝奪告身。大明律不應爲條。有曰。凡不應得爲而爲之。事理重者杖八十。大典推斷條。有曰。犯私罪杖八十。奪告身三等。犯枉法受贓外。笞杖竝收贖矣。李身晦杖八十收贖。奪告身三等。放送。何如。傳曰。允。如有功議。各減一等。
정조 3년
左議政洪樂純箚曰。伏以臣。待罪藥院。任重保護。而性本愚鈍。全不事事。當此靜攝之日。固宜董飭醫官。嚴束院吏。使不敢一毫放過。而伏見夜下傳敎。此屬之罪。可勝言哉。招問之下。不卽趨對。慢忽懈怠。安敢乃爾。臣以一院都提。苟能率勵於平日。則此輩無嚴。豈至於此。臣觸事昏憒。今於敬愼之地。自干悠泛之科。一則臣罪也。二則臣罪也。凡國家設置提擧與都提擧也。提擧主其務。都提摠其綱。院中之事。皆都提之責也。今也醫官至於科治。提擧至於問備。而獨於摠綱之都提。特以大臣之故。何問不及。有罪無勘。是豈私分之所安者。滿心慚悚。無以自措。短箚陳列。仰瀆宸嚴。伏乞亟賜處分。以幸公私焉。取進止。答曰。省箚具悉卿懇。藥院事。可謂無如之何矣。醫頑吏悍。奉公毫無畏罪之意。此數十年內痼弊也。厥故無他。皆是堂上昵人私隷之致。爲堂上者。未免反護而然也。今秋以前。猶賴束濕。至于今又復蕩然。昨夜事。特不過一事也。卿等須加痛革此習。然後庶存官府貌樣。以是望之。箚引過矣。卿其安心。勿爲控辭焉。仍傳曰。此批答。遣史官傳諭于藥房都提擧
정조 3년
己亥十一月初一日巳時。上御誠正閣。禮房承旨入侍時。左副承旨徐有防。假注書徐鼎修。記事官金健修鄭東浚。以次進伏訖。上命有防讀奏公事。有防讀訖。命書傳敎曰。雖以今日候班觀之。只有錦城尉一人。殊覺零替。罰亦施矣。靑城尉沈能建。綾城尉具敏和。倂給牒敍用。以修撰李顯永再牌不進罷職傳旨。命書傳敎曰。今則徒損體貌。以遞差傳旨捧入。命退。諸臣以次退出。
정조 3년
己亥十一月初一日申時。上御誠正閣。坐直承旨入侍時。左副承旨徐有防。假注書徐鼎修。記事官金健修鄭東浚。以次進伏訖。上命有防讀奏公事訖。上曰。近日日氣甚寒。而逐虎軍之露處場外。極爲可悶矣。有防曰。聞該大將亦在闕外。連爲待令云矣。上曰。然乎。命書傳敎曰。當此嚴沍。逐虎軍之逐日墻外搜捕。殊甚矜悶。自今日撤罷。今聞承旨之言。大將尙在闕下云。亦爲退去事。分付。命退。諸臣以次退出。
정조 3년
行都承旨鄭民始坐。行左承旨李鎭衡在外。右承旨李得臣坐。左副承旨金文淳坐直。右副承旨徐有防坐。同副承旨李義弼坐直。注書二員未差。假注書李錫夏仕徐鼎修仕直。事變假注書柳光澺仕。
정조 3년
李得臣啓曰。合辭方張之時。兩司無詣臺之員。事甚未安。除在外受由外。大司諫徐有元。正言李濟萬。掌令申致權。持平沈樂洙。旣有只推之命。竝卽牌招。何如。傳曰。允。
정조 3년
傳于鄭民始曰。右副承旨爲禮房。右承旨爲兵房。
정조 3년
以持平尹得孚牌不進罷職傳旨。傳于金文淳曰。只推。更爲牌招。
정조 3년
傳于鄭民始曰。禮房承旨入侍。
정조 3년
傳于鄭民始曰。政事。當日爲之。
정조 3년
有政。吏批。判書宋德相在外未肅拜。參判兪彦鎬陳疏下鄕。參議鄭元始進。同副承旨李義弼進。啓曰。判書宋德相在外未肅拜。參判兪彦鎬陳疏下鄕。小臣獨政未安。何以爲之。敢稟。傳曰。只出緊任。又啓曰。玉堂多窠。今當差出。而曾經之人。多在違牌坐罷中。無以推移備擬。合有變通之道。何以爲之。敢稟。傳曰。敍用。以李東郁爲司諫。沈煥之爲校理。權以綱爲副校理。嚴思晩爲修撰。李顯永爲副修撰。靑城尉沈能健。綾城尉具敏和敍用事。承傳。開城留守宋文載單付。
정조 3년
兵批。兼判書洪樂性病。參判李普行病。參議兪恒柱病。參知李亨元入直進。左副承旨金文淳進。以李絅爲臨津別將。副司直朴祐源申思運。副司果李顯永單付。
정조 3년
李義弼。以弘文館言啓曰。本館上番闕直。事甚未安。副校理李儒慶旣有只推之命。與新除授校理沈煥之。副校理權以綱。修撰嚴思晩。副修撰李顯永。一體牌招。以爲推移入直。何如。傳曰。允。
정조 3년
以校理金宇鎭牌不進罷職傳旨。傳于徐有防曰。與校理李儒慶。更竝牌招入直。
정조 3년
李得臣啓曰。持平尹得孚引避退待。已至多日。而大司憲趙時俊受由。掌令申致權。持平沈樂洙。大司諫徐有元。正言李濟萬傳旨未下。處置當歸於玉堂。而連爲催促。終不擧行。事體所在。誠極未安。入直玉堂。從重推考。使之卽速處置之地。何如。傳曰。允。
정조 3년
傳于徐有防曰。王大妃殿湯劑有議定事。三提調來待。
정조 3년
徐有防啓曰。藥房三提調。依下敎來待矣。傳曰。入侍。
정조 3년
以大司諫徐有元。正言李濟萬。掌令申致權。持平沈樂洙牌不進罷職傳旨。傳于李得臣曰。只推。
정조 3년
以副校理李儒慶牌不進罷職傳旨。傳于李義弼曰。只推。待明朝牌招。
정조 3년
以大司諫徐有元。持平沈樂洙牌不進罷職傳旨。又傳于曰。只推。待明朝牌招。
정조 3년
以持平尹得孚牌不進罷職傳旨。又傳于曰。只推。待明朝牌招。
정조 3년
徐有防。以禮曹言啓曰。今十月二十八日備忘記。自今日減膳五日事。命下矣。五日之限。止於今日。自明日依例復舊封進之意。分付。何如。傳曰。允。
정조 3년
金文淳。以禁府言啓曰。李身晦杖八十收贖。奪告身三等放送草記批旨內。如有功議。各減一等事。命下矣。李身晦九代祖昌壽佐理功臣云。功減一等。杖七十。收贖。奪告身二等。放送之意。敢啓。傳曰。知道。
정조 3년
又以義禁府言啓曰。頃因刑曹啓目。全羅道康津縣定配罪人洪啓材逃躱時。當該配所官。指名現告後。拿問處之事。入啓蒙允。行會本道矣。當該配所官。以康津前縣監李敬一指名現告。而李敬一今方待命。卽爲拿囚之意。敢啓。傳曰。知道。
정조 3년
掌令申致權啓曰。臣愚譾劣。本不合於淸朝耳目之任。而適當遇災求言之日。職忝言責。義難泯默。略以草草數語。粗效一日之責矣。及承批旨。逐條諄諄。旣蒙開納之恩。且示採施之意。奉讀以回。感頌靡已。第於李秉模事。不但未蒙允可。聖敎嚴截。誨責備至。臣於此。戰恐忸蹙。不勝惶汗之沾背也。秉模之向來擧措顚錯。心跡閃忽。孰不駭笑。以外面視之。則有若始爲辭職。而終至屛裔者然。故竊自附於有懷無隱之義。而辭不達意。致勤匪怒之敎。自著妄言之罪。此莫非臣見識謏淺。言議短拙之致。何敢一日晏然於臺次乎。臣於昨日召牌之下。病未祗承。今姶擔舁來避。臣之逋慢溺職之罪。尤亦大矣。請命遞斥臣職。答曰。爾旣無隱。予何不槪。勿辭。亦勿退待。
정조 3년
修撰朴天行箚曰。伏以。持平尹得孚。以臣昏謬顚錯。初豈近似於淸朝耳目之任。而隨事僨誤。輒蒙假借之恩。感激洪私。冒沒隨行矣。適見徐有寧處分之過當。猥陳愚見。竊附匡救之忱矣。及承批旨。誨責諄切。臣方惶懍待罪。不省攸措。繼而得伏見傳旨下者。十行嚴敎。莫非臣僭妄之罪。臣奉讀未半。不覺惶汗之浹背。感淚之被面也。嗚呼。臣雖愚昧。寧不知鎭世道靖朝著之聖意。而有寧以覆巢餘卵。得居風憲之長。拈出漏網之一巨魁。奮不顧身。極口論列。似若可奬。而不可罪。臣疏中衮貞元衡之譬。只取其追律一款而己。乙丙辛壬之聲氣相類。只謂其謀危聖躬之一段。而辭不達意。致有此責敎之丁寧。此已萬萬愧悚。而至於先大王諄諄之敎。則臣雙擎悲咽。不知所云。第此事在先朝。則視同諸國舅之家。誠爲盛德事。而在聖上則恐不可一向容覆。公議旣出之後。亦恐沮遏不得。有寧疏四條中。其所被罪者。在此一事。故草草數語。只及於舊逆。有若遺忘新逆。自歸於沒着落之科。此莫非臣平日言議短拙。誠意淺薄。不能昂孚於君父之致。臣何敢一刻抗顔於臺次乎。引嫌而退。有懷必陳。臺體則然。匪怒之敎。何必爲嫌。請持平尹得孚出仕。取進止。答曰。省箚具悉。處置事。依施。
정조 3년
掌令申致權。正言李濟萬。修撰朴天行啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及四載。轉而爲合辭之啓。合辭之啓。又閱累朔。轉而爲伏閤之爭。至於今日處分。又止於近島黜置。噫嘻。此賊之有萬戮難赦之罪者。殿下之所洞燭者也。無一分可恕之端者。殿下之亦嘗俯諭者也。今何爲而有此末減之命耶。國無法則已。如其不然。則夫安有謀危宗社之如此之賊。而使之首領之得保也。危逼聖躬之如此賊。而施以海島之薄罰耶。噫。殿下之不忍置法。而姑從次律者。不過曰。恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狠性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億年磐石之固。此先王之宏謀英烈。卓越百王。而昭垂萬世者也。惟其梟獍之匈。鬼蜮之情。不及彰著於在宥之日。未克斷恩而正法也。有若以先王之慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂賊之罪乎。請喬桐府黜置罪人鄭致達妻。快正王法。以洩神人之憤。乙未冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。金相福之罪。可勝誅哉。諸般罪惡之昭在人耳目者。於渠猶屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬匈慘。而至於言根究覈之情。此又麟謙之所不敢爲者。昭著之逆節。已難自掩。包藏之禍心。尤極叵測。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心竊慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府。拿鞫嚴問。快正王法。噫嘻痛矣。龜柱之罪。可勝誅哉。顧其地處。何如。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酌。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿情益激。又況以今番量翼𨩌諸逆之招觀之。根柢之所萌孽。龜賊也。窩窟之所豢養。龜柱也。其在塞亂源杜禍本之道。尤不可一刻假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。容有極哉。日前加籬時。雖有待處分之敎。而此賊處分。不可一刻少待。請黑山島圍籬罪人龜柱。亟加嚴鞫。快正王法。答三司曰。不允。
정조 3년
掌令申致權。正言李濟萬啓曰。敬彬之與若淵相簡爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請濟州牧移配罪人敬彬。亟令王府。更爲設鞫得情。澤遂爛漫同參於啓能凶慘不道之謀。而只誅其身。王章已失。輿憤未洩。其陰凶情節。其父其弟。萬無不知之理。請彦衡養遂獻遂竝令王府。設鞫嚴問。會遂之罪惡。與澤遂一而二。二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府。設鞫得情。李觀源以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。仍令王府。設鞫得情。噫嘻痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。犯弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耈輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊窮凶極惡。自有天地以來所未有者。而限以國法。賊能未施孥戮。賊趾兄弟猶貸其凶種之稚少者。梟種稍長。安知不更肆獍惡。如範吉等所爲者耶。法令有限而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之眷注於渠。何如。倚毗於渠。何如。而始旣拔擢於擧世擯棄之中。時又寬宥於贓汚狼藉之後。而少無圖報之意。反肆悍勵之氣。久掌戎權而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。則此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛漫酬酢之說。尤是萬古所無之惡逆。窮凶情節。綻露無餘於賊泰之招。密書之類。數往復於逆來。諸囚之供辭。若出一口。情節昭著。無非渠之斷案。以其頑慝抵賴。忍杖徑斃。未施當施之律。王章尙稽。輿情益切。請物故罪人志恒之支屬應坐者。絶島散配。答兩司曰。不允。